Έρευνες πραγματοποιούνται τις τελευταίες ώρες σε περιοχές του Κερατσινίου και της Δραπετσώνας σε μία προσπάθεια να δοθεί λύση αλλά και απαντήσεις για την έντονη δυσοσμία που παρατηρείται στις περιοχές.

«Είναι εύλογες οι ανησυχίες και οι διαμαρτυρίες των κατοίκων» δήλωσαν σε κοινή ανακοίνωση που εξέδωσαν ο αντιπεριφερειάρχης Πειραιά Γιώργος Γαβρίλης και ο δήμαρχος Κερατσινίου – Δραπετσώνας Χρήστος Βρεττάκος, ο οποίοι ωστόσο τόνισαν πως προς το παρόν, δεν υπάρχει ταυτοποίηση του ρύπου και κανένας ποιοτικός και ποσοτικός προσδιορισμός.

Σύμφωνα με τον αντιπεριφερειάρχη Πειραιά και τον δήμαρχο Κερατσινίου – Δραπετσώνας παρά τις επανειλημμένες παρεμβάσεις, τις συναντήσεις και τις συζητήσεις με όλους τους συναρμόδιους και εμπλεκόμενους φορείς (υπουργεία Περιβάλλοντος και Ενέργειας, Οικονομίας και Ανάπτυξης) το πρόβλημα των έντονων και δυσάρεστων οσμών στην περιοχή δεν έχει αντιμετωπιστεί. Όπως εξηγούν μάλιστα, το φαινόμενο τείνει να αποκτά μόνιμα και έντονα χαρακτηριστικά και να επιβαρύνει την ευρύτερη περιοχή, ενώ μέχρι και σήμερα, δεν έχει προσδιοριστεί με ακρίβεια η αιτία και τα ειδικότερα φυσικοχημικά χαρακτηριστικά των ρύπων, ούτε και η επίδρασή τους στην ανθρώπινη υγεία.

Ο δήμαρχος Κερατσινίου-Δραπετσώνας, Χρήστος Βρεττάκος, αποφάσισε να παραμείνουν κλειστές την Παρασκευή ορισμένες σχολικές μονάδες της περιοχής για προληπτικούς λόγους εξαιτίας οσμών και ρύπανσης της ατμόσφαιρας που πιθανόν να επιβαρύνουν τους μαθητές.

Αναλυτικότερα, η κοινή δήλωση του Πειραιά και του δημάρχου Κερατσινίου – Δραπετσώνας:

«Από τις πρώτες πρωινές ώρες ενημερώθηκαν όλες οι αρμόδιες υπηρεσίες και ήδη στην περιοχή πραγματοποιούν ελέγχους οι επιθεωρητές Περιβάλλοντος του υπουργείου, κλιμάκια της ΕΥΔΑΠ και της Διεύθυνσης Περιβάλλοντος της Περιφέρειας.

Ωστόσο, οι ενέργειες αυτές, που είναι σε εξέλιξη, δεν είναι ικανές από μόνες τους να οδηγήσουν στην οριστική αντιμετώπιση του προβλήματος.

Παρά τις επανειλημμένες παρεμβάσεις μας, τις συναντήσεις και συζητήσεις με όλους τους συναρμόδιους και εμπλεκόμενους φορείς (υπ. Περιβάλλοντος και Ενέργειας, υπ. Οικονομίας και Ανάπτυξης) το πρόβλημα των έντονων και δυσάρεστων οσμών στην περιοχή δεν έχει αντιμετωπιστεί.

Αντίθετα το φαινόμενο αυτό τείνει να αποκτά μόνιμα και έντονα χαρακτηριστικά και να επιβαρύνει την ευρύτερη περιοχή, χωρίς έως σήμερα να έχει με ακρίβεια προσδιοριστεί η αιτία και τα ειδικότερα φυσικοχημικά χαρακτηριστικά των ρύπων, ούτε και η επίδρασή τους στην ανθρώπινη υγεία, καλούμε τα συναρμόδια υπουργεία (Περιβάλλοντος, Ανάπτυξης και Υγείας) να προβούν σε άμεσες ενέργειες.

Οι θεσμικές δυσκολίες, τα τυπικά ή μη εμπόδια, οι γραφειοκρατικές διαδικασίες και προθεσμίες των διαγωνισμών δεν μπορούν να παραμένουν οι αιτίες συντήρησης του προβλήματος, ούτε να αναιρούν την κατεπείγουσα ανάγκη αντιμετώπισής του ζητάμε:

(1) Να εξεταστεί η διακοπή λειτουργίας των εργοστασίων της περιοχής αυτής, αρχής δεδομένης από τις εγκαταστάσεις της Oil One και σε όποιες άλλες επιχειρήσεις κριθεί αναγκαίο και απαραίτητο από τις αρμόδιες Υπηρεσίες, μέχρι να αποσαφηνιστεί πλήρως η εμπλοκή και συμμετοχή τους στο φαινόμενο της ρύπανσης και των έντονων δυσάρεστων οσμών.

(2) Να ζητηθεί από την ΕΥΔΑΠ να εξετάσει το δίκτυο της ευρύτερης περιοχής, δηλαδή και πέραν των τυπικών διοικητικών ορίων του Δήμου Κερατσινίου – Δραπετσώνας, καθώς και τις εγκαταστάσεις του ΚΕΛ Ψυττάλειας.

(3) Λαμβάνοντας υπ’ όψιν ότι φαινόμενα δυσάρεστων οσμών παρατηρούνται και στην περιοχή της Δυτικής Αττικής, όπου και εκεί υπάρχουν μεγάλες βιομηχανικές μονάδες επεξεργασίας, αποθήκευσης, διακίνησης προϊόντων πετρελαίου, συσκευασίας αερίου και άλλων χημικών προϊόντων, ζητάμε οι έλεγχοι να επεκταθούν στην ευρύτερη περιοχή.

(4) Να ενταθούν οι έλεγχοι για να διαπιστωθεί τυχόν ύπαρξη μονάδων που διαχειρίζονται χημικά και συναφή προϊόντα χωρίς να έχουν ζητήσει και λάβει τις κατά νόμον προβλεπόμενες εγκρίσεις ή λειτουργούν καθ’ υπέρβασιν αυτών. Στην ίδια κατεύθυνση να ελεγχθούν οι επιχειρήσεις αποθήκευσης, διακίνησης και εμπορίας χημικών προϊόντων (καυσίμων, προϊόντων πετρελαίου κ.λπ.) που δραστηριοποιούνται στην ευρύτερη περιοχή».

Τα σχολεία που παρέμειναν την Παρασκευή κλειστά είναι:

5ο Νηπιαγωγείο Κερατσινίου

1ο Νηπιαγωγείο Δραπετσώνας

2ο Νηπιαγωγείο Δραπετσώνας

3ο Νηπιαγωγείο Δραπετσώνας

13ο Δημοτικό Σχολείο Κερατσινίου

21ο Δημοτικό Σχολείο Κερατσινίου

1ο Δημοτικό Σχολείο Δραπετσώνας

2ο Δημοτικό Σχολείο Δραπετσώνας

4ο Δημοτικό Σχολείο Δραπετσώνας

5ο Γυμνάσιο Κερατσινίου

6ο Γυμνάσιο Κερατσινίου

1ο Γυμνάσιο Δραπετσώνας

2ο Γυμνάσιο Δραπετσώνας

4ο Λύκειο Κερατσινίου

1ο Λύκειο Δραπετσώνας

2ο Λύκειο Δραπετσώνας.

«Η ΕΥΔΑΠ δεν φέρει καμία ευθύνη»

Από την πρώτη στιγμή εμφάνισης του φαινομένου της δυσοσμίας στην ευρύτερη περιοχή του Πειραιά, η ΕΥΔΑΠ πραγματοποίησε ενδελεχείς ελέγχους και διαβεβαιώνει τους ενδιαφερόμενους πολίτες ότι δεν υφίσταται κανένα απολύτως πρόβλημα στη λειτουργία του αποχετευτικού συστήματος που διαπερνά την περιοχή και φυσικά στις εγκαταστάσεις της Ψυτάλλειας.

Συνεπώς, η ΕΥΔΑΠ δεν φέρει καμία ευθύνη για τη δυσοσμία που επικρατεί στην περιοχή. Μάλιστα, χθες το πρωί πραγματοποιήθηκε προγραμματισμένη εκπαιδευτική επίσκεψη σχολείου στη Ψυτάλλεια χωρίς κανένα απολύτως πρόβλημα.